
Gyors kikapcsolási tranziensek vizsgálata katódosan védett laboratóriumi modellrendszereken

Kulcsszavak: Katódos védelem; Talajkorrózió; Polarizáció; Tranziens lecsengés; Korróziósebesség
A katódos védelmet szisztematikusan az iparszerű olajkitermelés megindulása óta használják csővezetékek és egyéb talajba helyezett szerkezetek katódos védelmére. Annak ellenére, hogy több évtizede sikeresen alkalmazzák a technológiát, nem alakult ki egységes álláspont az alkalmazott védelem kritériumairól, a megfelelő küszöbértékekről és az alapvető mechanizmusokról. A katódos védelem általában robosztus és megbízható, azonban, bár általános egyetértés van abban, hogy a védelem kulcseleme az elektrokémiai polarizáció, sok minden tisztázatlan a védelem mechanizmusában.
A katódos védelemmel kapcsolatos szakirodalmak és szabványok elemzése után arra a felismerésre jutottam, hogy a vonatkozó ajánlások ellentmondásosak, illetve a gyakorlatban megvalósíthatatlanok. Nincs egyetértés a szerzők között a kikapcsolt potenciál mérésének időpontjáról, és arról sem, hogy a -850 mV-os kritérium mikor, milyen feltételek teljesülése mellett alkalmazható. A szabványok ugyan kitérnek arra, hogy az áramforrás kikapcsolása után a mért feszültségben van egy tranziens, mielőtt beáll egy viszonylag állandó értékre, de ha betartjuk a szabvány előírásait, akkor ebbe a tranziens lecsengésbe kell belemérni, ami jelentős bizonytalanságot visz a mért adatba. Az irodalom tanulmányozása után feltételeztem, hogy a lecsengési tranziens paraméterei szoros függésben vannak az adott hibahely védettségének mértékével. A helyzet elemzése során egy alkalmas számítási módszert találtam a tranziens lecsengés paramétereinek meghatározására. A módszerrel meghatározható az árammentes vagy „instant off” potenciál, a lecsengés időállandója, valamint a polarizált állapothoz tartozó korróziós potenciál.
A módszer eredményességét laboratóriumi körülmények között vizsgáltam. A vizsgálat során homokágyban modelleztem a katódos védelem körülményeit.
A mérések során kapott nagy mennyiségű adat feldolgozása alapján a kísérletsorozat igazolta a kiértékelési módszer alkalmazhatóságát.



